Køreplan for en aftale om EU's langsigtede budget for 2021-2027 Europa-Kommissionens bidrag til Det Europæiske Råds møde den 20.-21. juni 2019

KØREPLAN FOR EN AFTALE OM EU's LANGSIGTEDE BUDGET FOR 2021-2027

1.Den afsluttende fase af forhandlingerne mellem medlemsstaterne

Den 9. maj 2019 nåede EU's ledere i Sibiu i Rumænien til enighed om, at "vi vil give os selv de midler i hænde, der kan matche vores ambitioner. Vi vil give Unionen de midler, der nødvendige for, at den kan nå sine mål og bære sine politikker igennem" . Det er, hvad der står på spil, når EU går ind i den afsluttende fase af forhandlingerne om det fremtidige langsigtede budget, den flerårige finansielle ramme.

Kommissionen fremlagde sine forslag til et nyt og moderne langsigtet budget, som er nøje tilpasset EU's prioriteter, i maj og juni 2018. Derpå fulgte en intensiv periode med teknisk arbejde i både Europa-Parlamentet og Rådet. Kommissionen lægger vægt på at øge finansieringen til nye prioriteter, modernisere eksisterende programmer, forenkle og strømline budgettet og give EU et mere fleksibelt budget, hvilket nød stærk opbakning i såvel Europa-Parlamentet som i Rådet, og de fortsatte drøftelser drejer sig navnlig om, hvilken vægt det vil være hensigtsmæssigt at tillægge de enkelte EU-politikker inden for EU-budgettet.

Det Europæiske Råd opfordrede i december 2018 det kommende rumænske formandskab for Rådet til at "udarbejde retningslinjer for næste fase i forhandlingerne med henblik på at nå en aftale i Det Europæiske Råd i efteråret 2019". Efterfølgende har arbejdet under det rumænske formandskab bidraget til at indkredse de væsentligste problemstillinger, som EU's ledere skal træffe afgørelse om i efteråret.

En aftale er inden for rækkevidde — men der er stadig meget arbejde at gøre. En ambitiøs og afbalanceret aftale om den fremtidige ramme er kun mulig med et stærkt politisk lederskab fra Det Europæiske Råds side. Slutspurten vil kræve kompromisser og vilje til at bevæge sig fremad i EU's interesse. Dette er nødvendigt for at undgå omkostningstunge forsinkelser i forbindelse med lanceringen af de nye programmer — og af de fordele, som programmerne indebærer.

Mødet i Det Europæiske Råd den 20.-21. juni er en vigtig milepæl i denne proces. Det vil udgøre en mulighed for at fremkomme med retningslinjer om de vigtigste politiske spørgsmål, som vil forme det fremtidige langsigtede budget, og give EU mulighed for effektivt at leve op til de prioriteter, der blev fastsat i Sibiuerklæringen. Det er herefter op til det finske formandskab at lede den afsluttende fase af arbejdet.

I en tid med stor usikkerhed skal Den Europæiske Union udgøre et fast holdepunkt. En ambitiøs aftale mellem medlemsstaterne om det fremtidige langsigtede budget i efteråret vil vise, at EU er fokuseret og besluttet på at leve op sin positive dagsorden til gavn for alle europæere. Den vil være grundlaget for en rettidig aftale med Europa-Parlamentet. Og der vil være tilstrækkeligt med tid til at afslutte arbejdet med de 37 tematiske programmer og de praktiske arrangementer i forbindelse med deres succesfulde lancering den 1. januar 2021.

Kommissionen opfordrer Det Europæiske Råd til at udarbejde en køreplan med henblik på at nå en aftale om EU's langsigtede budget i efteråret og til at opfordre Rådet til at give fortsættelsen af arbejdet prioritet.

2.Der bygges videre på de opnåede resultater

Der er allerede opnået betydelige resultater. Den afbalancerede pakke, som Kommissionen fremlagde sidste år, nyder bred anerkendelse som et fornuftigt grundlag for forhandlingerne. Det anerkendes bredt, at en Union for fremtiden har brug for et moderne, fleksibelt og strømlinet budget, der modsvarer de udfordringer, Europa står over for.

Skiftende formandskaber for Rådet har sat tempoet højt. Det bulgarske formandskab igangsatte arbejdet hurtigt, og det østrigske formandskab afsluttede den første tekniske behandling af Kommissionens forslag. Dette gjorde det muligt at identificere de vigtigste politiske problemstillinger i forbindelse med udformningen af den næste flerårige finansielle ramme i et udkast til en "forhandlingsramme". En række efterfølgende tematiske drøftelser under det rumænske formandskabs ledelse har bidraget til at løse tekniske spørgsmål og indsnævre viften af udestående emner, som kræver, at EU's ledere involveres direkte.

Også Europa-Parlamentet har vist en stærk vilje til rettidigt at nå en ambitiøs aftale om det fremtidige langsigtede budget. I Interimsbetænkningen om den flerårige finansielle ramme af 7. november 2018 blev nødvendigheden af at sikre et mere ambitiøst og troværdigt EU-budget til gavn for borgerne i den næste syvårsperiode understreget.

Parlamentet og Rådet har også engageret sig konstruktivt og effektivt i forhandlingerne om sektorprogrammerne. Institutionerne har udformet i hvert fald delvise forhandlingsmandater vedrørende de fleste sektorspecifikke lovgivningsforslag, som understøtter det fremtidige langsigtede budget. Europa-Parlamentet og Rådet er allerede nået frem til en fælles forståelse vedrørende hovedelementerne i mange af de vigtigste programmer, som dækker strategisk betydningsfulde områder såsom forskning, forsvar, investeringer og digital omstilling. Færdiggørelsen af disse samt de øvrige programmer afhænger nu i afgørende grad af en hurtig aftale om den flerårige finansielle ramme.

ET EU-BUDGET FOR FREMTIDEN

* De 37 programmer er baseret på 45 lovgivningsforslag. De 12 deloverenskomster svarer til fælles forståelser om disse 10 programforslag mellem Europa-Parlamentet og Rådet eller, for Rådets retsakter, kun i Rådet.



Der skal stadig findes en løsning på en række vigtige spørgsmål, især vedrørende finansielle aspekter, men de hidtidige drøftelser i Europa-Parlamentet og Rådet vidner om bred opbakning til mange af de vigtige moderniseringstiltag, som Kommissionen har foreslået i forbindelse med den næste flerårige finansielle ramme:

·et stærkt fokus på europæisk merværdi og behovet for at yde en passende støtte til nye og presserende prioriteter såsom forskning og innovation, digital økonomi, unge, migration og grænseforvaltning, sikkerhed og forsvar samt foranstaltninger udadtil og øget vægt på bæredygtighed, herunder et mere ambitiøst mål for klimamainstreaming

·en strømlinet og mere gennemsigtig opbygning af det fremtidige budget